Folketing
2009-11-05

Det sidste kan undre Dansk Folkeparti, da vi jo så ikke får et retvisende billede af energiforbruget i bygningerne. Efter gældende regler er der hjemmel til at udstede bødeforelæg på op til 5.000 kr., hvis ejeren har tilsidesat sin oplysningspligt eller afgivet urigtige oplysninger. Provenuet for bødestraffen er tilgået statskassen. Fremover vil der også være sanktionspålæg, hvis ejer forsætligt eller groft uagtsomt undlader skiltning med husnummer, som er fastsat af kommunen. Energiforsyningsselskabernes manglende eller mangelfuldt rettidige indberetninger af energioplysninger til BBR kan fremover straffes med bøde. Provenuet fra vedtagne bødeforlæg fordeles mellem staten og den pågældende kommune efter økonomi- og erhvervsministerens nærmere bestemmelser. Med hensyn til opkrævning af gebyr for videregivelse af oplysninger om ejendomsdata har kommunen i dag hjemmel til at opkræve gebyr på op til 400 kr. for ejendomsoplysninger til private. Med forslaget bemyndiges økonomi- og erhvervsministeren til at etablere gebyrfinansierede tjenester til brug for videregivelse af oplysninger i forbindelse med handel af fast ejendom m.v. Det fremgår ikke klart, om gebyret træder i stedet for det gebyr, kommunerne havde hjemmel til at opkræve.